รัฐขาดดุลเงินสด4.54 แสนล้านบาท
รัฐบาลใช้จ่ายหนักมือทำให้ขาดดุลเงินสดในช่วง 4 เดือนแรกของปีงบประมาณ 2556 สูงถึง 4.54 แสนล้านบาท ต้องกู้เงินชดเชย 1.17 แสนล้านบาท
22 ก.พ. 2556

รัฐบาลใช้จ่ายหนักมือทำให้ขาดดุลเงินสดในช่วง 4 เดือนแรกของปีงบประมาณ 2556 สูงถึง 4.54 แสนล้านบาท ต้องกู้เงินชดเชย 1.17 แสนล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง กล่าวว่า ฐานะการคลังของรัฐบาลตามระบบกระแสเงินสดในช่วง 4 เดือนแรกของปีงบประมาณ 2556 (ต.ค.2555 – ม.ค.2556) ว่ารัฐบาลมีรายได้นำส่งคลังทั้งสิ้น 6.74 แสนล้านบาท สูงกว่าช่วงเดียวกันปีที่แล้ว 1.31 แสนล้านบาท หรือ 24.3% ซึ่งมีปัจจัยหลักมาจากการจัดเก็บภาษีมูลค่าเพิ่ม และภาษีสรรพสามิตรถยนต์ สูงกว่าช่วงเดียวกันของปีก่อน สะท้อนถึงเศรษฐกิจภายในประเทศเติบโตอย่างต่อเนื่องและผลจากโครงการรถยนต์ใหม่คันแรก
ขณะที่การเบิกจ่ายเงินงบประมาณมีจำนวนทั้งสิ้น 9.94 แสนล้านบาท สูงกว่าช่วงเดียวกันปีที่แล้ว 3.53 แสนล้านบาท  หรือ 55.2% ซึ่งเป็นผลจากการที่พระราชบัญญัติงบประมาณรายจ่ายของปีงบประมาณก่อนมีผลบังคับใช้ล่าช้า ประกอบกับรัฐบาลได้เร่งดำเนินนโยบายทางการคลังของรัฐบาลในการกระตุ้นเศรษฐกิจ
ทั้งนี้รายจ่ายที่มากกว่ารายได้ ทำให้ดุลเงินงบประมาณขาดดุล 3.19 แสนล้านบาท เมื่อรวมกับดุลเงินนอกงบประมาณที่ขาดดุล  1.34 แสนล้านบาท  ส่งผลให้รัฐบาลขาดดุล เงินสดรวม 4.54 แสนล้านบาท ซึ่งรัฐบาลได้กู้เงินเพื่อชดเชยการขาดดุล 1.17 แสนล้านบาท ทำให้ดุลเงินสดหลังกู้ขาดดุลทั้งสิ้น 3.36 แสนล้านบาท และเงินคงคลัง ณ สิ้นเดือนมกราคม 2556 มีจำนวนทั้งสิ้น 2.24 แสนล้านบาท
นายสมชัย กล่าวว่า จากการเร่งเบิกจ่ายงบประมาณของรัฐบาลที่สูงกว่าเป้าหมายในช่วงที่ ผ่านมา ประกอบกับการจัดเก็บรายได้ของรัฐบาลที่ขยายตัวอย่างต่อเนื่อง ซึ่งเป็นผลจากการเติบโตของเศรษฐกิจภายในประเทศจากการดำเนินนโยบายรัฐบาลกระตุ้นเศรษฐกิจ กระทรวงการคลังมั่นใจว่ารัฐบาลจะสามารถดำเนินการตามนโยบายต่างๆ ได้อย่างต่อเนื่องภายใต้ฐานะการคลังที่เข้มแข็งตลอดปีงบประมาณ 2556